FI Euroopan unionin virallinen lehti C 63/10

Valitus, jonka El Corte Inglés, S.A. on tehnyt 13.12.2012 unionin yleisen tuomioistuimen (kuudes jaosto) asiassa T-357/09, Pucci International v. SMHV — El Corte Inglés (Emidio Tucci) 27.9.2012 antamasta tuomiosta

(Asia C-584/12 P)

2013/C 63/17

Oikeudenkäyntikieli: espanja

Asianosaiset

Valittaja: El Corte Inglés, S.A. (edustajat: asianajajat J. L. Rivas Zurdo ja E. Seijo Veiguela)

Muut osapuolet: sisämarkkinoiden harmonisointivirasto (tavaramerkit ja mallit) (SMHV) ja Emilio Pucci International BV

Vaatimukset

— Asiassa T-357/09 27.9.2012 annettu unionin yleisen tuomioistuimen tuomio on kumottava kokonaisuudessaan.

— SMHV on velvoitettava korvaamaan El Corte Inglés, S.A:n oikeudenkäyntikulut.

— Emilio Pucci International BV on velvoitettava korvaamaan El Corte Inglés, S.A:n oikeudenkäyntikulut.

Oikeudelliset perusteet ja pääasialliset perustelut

Väitteen esittäjä ei ole näyttänyt toteen käyttöä silmälaseja varten, kuten SMHV:n valituslautakunta on vahvistanut. Lisäksi juuri tämä arviointiperuste eli se, ettei käyttöä pidetä tosiasiallisena käyttönä silloin, kun tavaramerkki vain näkyy valokuvien yläpuolella tai vieressä, on juuri se, jota unionin yleinen tuomioistuin on käyttänyt asiassa T-39/10 (1) antamansa tuomion 31 kohdassa. Tämän vuoksi aiemmin mainitun tavaramerkin nro 274991 käyttöä luokkaan 9 kuuluvia silmälaseja varten ei olisi saanut riidanalaisessa tuomiossa pitää näytettynä.

Sekaannusvaarasta asetuksen 40/94 (2) 8 artiklan 1 kohdan b alakohdassa ja sitä koskevassa oikeuskäytännössä edellytetään, että sekaannusvaaraa on arvioitava kokonaisuutena ja huomioon on otettava kaikki asiassa merkitykselliset osatekijät. SMHV:n toinen valituslautakunta katsoi, että kyseiset tavarat poikkesivat toisistaan luonteensa, käyttötarkoituksensa ja käyttötapansa osalta, ja sen päätelmät olivat tältä osin asianmukaisia (riidanalaisen päätöksen 102 kohta). Kosmetiikalla ja koruilla voi olla yhteys laajaan ja samalla heterogeeniseen muotialaan, mutta se ei tarkoita, että niillä olisi yhteys luokkiin 18, 24 ja 25 kuuluviin tavaroihin tai että niitä olisi pidettävä samankaltaisina kuin kyseisiä tavaroita.

Asetuksen N:o 207/2009 (3) 8 artiklan 5 kohdan vaikutusten ulottamista muihin luokkaan 9 (silmälasit) ja luokkaan 14 (korut ja kellot) kuuluviin tavaroihin sekä WC-paperiin (luokka 16) ei ole riittävästi perusteltu ja se perustuu oletuksiin, joita kantaja ei ole näyttänyt toteen asiassa T-357/09 (4). Tällaisessa tilanteessa ei kuitenkaan hyväksytä pelkkiä oletuksia, kuten myös kyseisen tuomion 70 ja 71 kohdasta ilmenee, eikä laajalti tunnettuja tavaramerkkejä myöskään sovelleta sellaisinaan, minkä vuoksi tuleviin riskeihin on vedottava ja ne on näytettävä toteen, mitä kantaja ei ole tehnyt.

(1) Asia T-39/10, El Corte Inglés v. SMHV, tuomio 27.9.2012, ei vielä julkaistu oikeustapauskokoelmassa.

(2) Yhteisön tavaramerkistä 20.12.1993 annettu neuvoston asetus (EY) N:o 40/94 (EYVL 1994, L 11, s. 1).

(3) Yhteisön tavaramerkistä 26.2.2009 annettu neuvoston asetus (EY) N:o 207/2009 (EUVL L 78, s. 1).

(4) Asia T-357/09, Pucci International v. SMHV — El Corte Inglés (Emidio Tucci), tuomio 27.9.2012, ei vielä julkaistu oikeustapauskokoelmassa.